text: সায়ন্তনী ঘোষ (জন্ম: ৬ই সেপ্টেম্বর ১৯৮৪) হলেন একজন ভারতীয় টেলিভিশন অভিনেত্রী, যিনি কুমকুম - এক পেয়ারা সা বন্ধন, নাগিন, মহাভারত, ইতনা করো না মুঝে পেয়ার এবং নামকরণ-এ তার অভিনয়ের মাধ্যমে জনপ্রিয়তা অর্জন করেছেন। তিনি ২০১২ সালে কালার্স টিভিতে প্রচারিত জনপ্রিয় আপাতবাস্তব টেলিভিশন অনুষ্ঠান বিগ বসের ৬ষ্ঠ আসরে একজন প্রতিযোগী হিসেবে অংশগ্রহণ করেছিলেন; যেখানে তিনি ১৮তম স্থান অধিকার করেছিলেন। অতঃপর তিনি স্টার প্লাসে প্রচারিত মেডিকেল সিরিজ সঞ্জীবনী ২-এ ড. অঞ্জলি গুপ্তার চরিত্রে অভিনয় করেছেন। সম্প্রতি তিনি কালার্স টিভিতে প্রচারিত নাগিন ৪-এ মান্যতা চরিত্রে অভিনয় করেছেন।
  
  প্রারম্ভিক জীবন 
  সায়ন্তনী ঘোষ ১৯৮৪ সালের ৬ই সেপ্টেম্বর তারিখে ভারতের পশ্চিমবঙ্গের কলকাতায় জন্মগ্রহণ করেছেন। তিনি মিস কলকাতা নামক সুন্দরী প্রতিযোগিতা জয়লাভ করার পর ২০০২ সালে ভারতীয় টেলিভিশন ধারাবাহিক কুমকুম - এক পেয়ারা সা বন্ধন-এ অভিনয় করেছেন; এটি ছিল অভিনয় জগতে তার প্রথম কাজ। কিন্তু টেলিভিশন প্রথম কাজ করার আগে তিনি বাংলা ভাষার চলচ্চিত্রে কাজ করেছিলেন। টেলিভিশনে প্রথম কাজ করার চার বছর পর তিনি জি টিভিতে প্রচারিত জনপ্রিয় টেলিভিশন ধারাবাহিক নাগিন-এ অভিনয় করেছেন; যেখানে তিনি অমৃতার চরিত্রে অভিনয় করেছেন। এর দুই বছর পর, তিনি সনি এন্টারটেইনমেন্ট টেলিভিশনে প্রচারিত আদালত-এর একটি পর্বে অভিশংসক প্রণালী গুজরালের চরিত্রে অভিনয় করেছেন। অতঃপর ২০১২ সালে, তিনি সালে কালার্স টিভিতে প্রচারিত জনপ্রিয় আপাতবাস্তব টেলিভিশন অনুষ্ঠান বিগ বস ৬-এ একজন প্রতিযোগী হিসেবে অংশগ্রহণ করেছিলেন; যেখানে তিনি মাত্র ২০ দিন অবস্থান করেছিলেন। এই অনুষ্ঠানের তৃতীয় সপ্তাহেই তিনি দর্শকের ভোটে ঘর থেকে নির্গত হয়েছিলেন।
  
  ২০১৩ সালে তিনি মহাকাব্য ভিত্তিক টেলিভিশন ধারাবাহিক মহাভারত-এ সত্যবতী (একজন জেলে যিনি পরবর্তীতে সম্রাটের স্ত্রী হয়েছিলেন) নামক কেন্দ্রীয় চরিত্রে অভিনয় করেছেন। ২০১৪ সালে সায়ন্তনী ইতনা করো না মুঝে পেয়ার-এ একজন খলনায়কের চরিত্রে অভিনয় করেছিলেন। অতঃপর তিনি লাইফ ওকে-এ প্রচারিত নৃত্য বিষয়ক আপাতবাস্তব টেলিভিশন অনুষ্ঠান ডেয়ার ২ ডান্স-এ একজন প্রতিযোগী হিসেবে অংশ নিয়েছিলেন। ২০১৫ সালে, সায়ন্তনী কালার্স টিভিতে প্রচারিত জনপ্রিয় টেলিভিশন ধারাবাহিক শ্বশুরাল সিমর কা-এ রাজকুমারী রাজেশ্বরীর চরিত্রে অভিনয় করেছিলেন। এরপরে তিনি রিশতো কা মেলা, কমেডি নাইটস উইথ কপিল এবং কমেডি ক্লাসেস-এর মতো টেলিভিশন অনুষ্ঠানে কাজ করেছেন। ২০১৫ সালের শেষের দিকে, সায়ন্তনী সন্তোষী মা-এ পৌলমি মা নামক কেন্দ্রীয় চরিত্রে অভিনয় করেছিলেন। ২০১৬ সালে তিনি রোমান্টিক নাটক নামকরণ-এ ২০১৮ সালের ফেব্রুয়ারি মাস পর্যন্ত (তার চরিত্রের মৃত্যু পর্যন্ত) অভিনয় করেছেন, উক্ত ধারাবাহিকে তিনি নীলা পারিখ নামক চরিত্রে অভিনয় করেছেন। ২০১৯ সালে, তিনি অভী - এ হন্টেড হোস্টেল নামক একটি মঞ্চ নাটকে অভিনয়ের মাধ্যমে মঞ্চ জগতে প্রবেশ করেছেন।
  
  তথ্যসূত্র
  
  বহিঃসংযোগ 
  
   
  
  বিষয়শ্রেণী:১৯৬৪-এ জন্ম
  বিষয়শ্রেণী:বিগ বসের প্রতিযোগী
  বিষয়শ্রেণী:২১শ শতাব্দীর ভারতীয় অভিনেত্রী
  বিষয়শ্রেণী:হিন্দি টেলিভিশনের অভিনেত্রী
  বিষয়শ্রেণী:ভারতীয় টেলিভিশন অভিনেত্রী
  বিষয়শ্রেণী:জীবিত ব্যক্তি
  বিষয়শ্রেণী:কলকাতার অভিনেত্রী
title: সায়ন্তনী ঘোষ